Tiener sterf in haai-aanval in Aus | Maroela Media
Mani Hart-Deville. Foto: Instagram
'n 15-jarige seun is dood toe hy Saterdag deur 'n haai aangeval is terwyl hy branderplank gery het noord van Sydney in die Australiese staat Nieu-Suid-Wallis.
Volgens die polisie het Mani Hart-Deville in die see by Wooli-strand naby Grafton, sowat 600 km noord van Sydney, branderplank gery toe hy aangeval is. Hy het erge beserings aan sy bene opgedoen en is deur ander branderplankryers na die strand gehelp waar hy ondanks pogings om hom by te kry aan sy beserings beswyk het.
Jim Simmons, burgemeester van Clarence Valley, die gebied wat Grafton insluit, het gesê daar is talle besoekers in die streek aangesien dit skoolvakansie is. "Dit is skokkend. Ons wil graag ons medelye betuig met die seun se familie."
Haai-aanvalle is nie ongewoon in Australië nie en eis gemiddeld drie mense per jaar. Daar was egter in 2014 laas vyf noodlottige haai-aanvalle.
'n 20-jarige skubaduiker is verlede naweek dood toe hy deur 'n haai aangeval is in die see by Fraser Island in Queensland. Zachary Robba (23) is in April vanjaar in dieselfde area in 'n haai-aanval dood.